钦定古今图书集成/理学汇编/经籍典/第139卷 > 《汉韩婴诗外传三》 > 《抑四》
## 钦定古今图书集成/理学汇编/经籍典/第139卷 > 《汉韩婴诗外传三》 > 《抑四》

子路治蒲三年，孔子过之，入境而善之，曰：“由恭敬以
信矣。”入邑曰：“善哉！由忠信以宽矣。”至庭曰：“善哉！由明
察以断矣。”子贡执辔而问曰：“夫子未见由，而三称善，
可得闻乎？”孔子曰：“入其境，田畴草莱甚辟，此恭敬以
信，故民尽力。入其邑，墉屋甚尊，树木甚茂，此忠信以
宽，故民不偷。入其庭甚闲，此明察以断，故民不扰也。”
《诗》曰：“夙兴夜寐，洒扫庭内。”